CELEX: 32019D2174
Language: sl
Date: 2019-12-17 00:00:00
Title: Izvedbeni sklep Komisije (EU) 2019/2174 z dne 17. decembra 2019 o obstoju tržnih pogojev v smislu člena 35 Izvedbene uredbe (EU) 2019/317 za nekatere navigacijske službe zračnega prometa na terminalih na letališčih Alicante in Ibiza (notificirano pod dokumentarno številko C(2019) 8919) (Besedilo v španskem jeziku je edino verodostojno)

19.12.2019   
               
               
                  SL
               
               
                  Uradni list Evropske unije
               
               
                  L 329/95
               
            
         IZVEDBENI SKLEP KOMISIJE (EU) 2019/2174
         z dne 17. decembra 2019
         o obstoju tržnih pogojev v smislu člena 35 Izvedbene uredbe (EU) 2019/317 za nekatere navigacijske službe zračnega prometa na terminalih na letališčih Alicante in Ibiza
         (notificirano pod dokumentarno številko C(2019) 8919)
         (Besedilo v španskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 550/2004 Evropskega parlamenta in Sveta z dne 10. marca 2004 o izvajanju navigacijskih služb zračnega prometa na enotnem evropskem nebu (Uredba o izvajanju služb) (1) in zlasti člena 16(1) Uredbe,
         ob upoštevanju Izvedbene uredbe Komisije (EU) 2019/317 z dne 11. februarja 2019 o določitvi načrta izvedbe in ureditve pristojbin na enotnem evropskem nebu (2) in zlasti člena 35(3) Uredbe,
         ob upoštevanju naslednjega:
         
                     (1)
                  
                  
                     Španija je 29. julija 2019 Komisijo uradno obvestila o svoji predvideni odločitvi, da za nekatere navigacijske službe zračnega prometa na terminalih na letališčih Alicante in Ibiza veljajo tržni pogoji (v nadaljnjem besedilu: predvidena odločitev Španije). Navedene službe se nanašajo na kontrolo zračnega prometa na aerodromih. Predvidena odločitev Španije se nanaša na tretje referenčno obdobje v smislu člena 7(1) Izvedbene uredbe (EU) 2019/317.
                  
               
                     (2)
                  
                  
                     Španski organi v skladu s členom 35(3) Izvedbene uredbe (EU) 2019/317 in na podlagi podrobne ocene v skladu z vsemi pogoji iz Priloge X k navedeni uredbi menijo, da za zadevne službe veljajo tržni pogoji. Španski organi so se posvetovali s predstavniki uporabnikov zračnega prostora in drugimi zainteresiranimi stranmi, kot so upravljavci letališč in izvajalci navigacijskih služb zračnega prometa.
                  
               
                     (3)
                  
                  
                     Španski organi so pri oceni upoštevali vseh šest meril iz Priloge X k Izvedbeni uredbi (EU) 2019/317. V skladu s točko 6 Priloge X so bila predhodna merila ocenjena za vsako letališče posebej. Španski organi so za merili iz točk 1 in 2 Priloge X ugotovili, da ni bilo večjih ovir, ki bi izvajalcu služb preprečevale opravljanje služb kontrole zračnega prometa na aerodromih. V osnutku pogodbe o opravljanju služb so določeni pogoji in postopki, v skladu s katerimi lahko letališča prekinejo pogodbo in preidejo na samooskrbo. Ocena španskih organov kaže tudi, da so vzpostavljeni postopki za prenos osebja in sredstev na drugo podjetje. V zvezi s točko 3 Priloge X je treba navesti, da je Španija organizirala razpis z uporabo obstoječega javnega razpisnega postopka za opravljanje zadevnih služb. V času razpisnega postopka je bilo v Španiji certificiranih osem različnih izvajalcev navigacijskih služb zračnega prometa, ki pomenijo verodostojne alternativne izvajalce služb, ki lahko sodelujejo v razpisnem postopku. Nekateri od navedenih izvajalcev služb so že opravljali navigacijske službe zračnega prometa. V zvezi z merilom iz točke 4 Priloge X sta letališči Alicante in Ibiza izpostavljeni tržnim pritiskom in dejansko dejavno konkurirata za turistični promet. Izbrani ponudnik je ločen in neodvisen od sedanjega izvajalca navigacijskih služb zračnega prometa na rutah, kar zagotavlja ločeno računovodstvo in poročanje, kot je navedeno v točki 5 Priloge X.
                  
               
                     (4)
                  
                  
                     Komisija je preučila predvideno odločitev Španije in oceno, na kateri temelji, ter ugotovila, da je bila ocena tržnih pogojev za opravljanje služb kontrole zračnega prometa na aerodromih, ki jo je Španija priglasila 29. julija 2019, izvedena v skladu s pogoji iz Priloge X k Izvedbeni uredbi (EU) 2019/317 –
                  
               SPREJELA NASLEDNJI SKLEP:
         
            Člen 1
            Ocena tržnih pogojev za opravljanje služb kontrole zračnega prometa na aerodromih na španskih območjih zaračunavanja na terminalih na letališčih Alicante in Ibiza v tretjem referenčnem obdobju v smislu člena 7(1) Izvedbene uredbe (EU) 2019/317, ki jo je Španija priglasila 29. julija 2019, je bila izvedena v skladu s pogoji iz Priloge X k Izvedbeni uredbi (EU) 2019/317.
         
         
            Člen 2
            Ta sklep je naslovljen na Kraljevino Španijo.
         
         
            V Bruslju, 17. decembra 2019
            
               
                  Za Komisijo
               
               Adina-Ioana VĂLEAN
               
                  Članica Komisije
               
            
         
         
            (1)  UL L 96, 31.3.2004, str. 10.
         
            (2)  UL L 56, 25.2.2019, str. 1.